Mark Rutte, forsætisráðherra Hollands, hefur lýst yfir sigri í kosningunum sem fram fóru í landinu í vikunni og hyggst strax í dag hefja viðræður um stjórnarmyndun.
Mark Rutte, forsætisráðherra Hollands, ætlar strax í dag að hefja viðræður um stjórnarmyndun eftir að ljóst var að flokkur hans VVD hefði fengið fleiri atkvæði en aðrir í kosningunum sem lauk í gær. Rutte lýsti yfir sigri þegar í gærkvöld, eftir að útgönguspár höfðu verið birtar.
Rutte, sem verið hefur forsætisráðherra Hollands frá 2010, kvaðst í gærkvöld þakklátur fyrir það traust sem kjósendur hefðu sýnt honum. Hann viðurkenndi að ekki hefði allt gengið með ágætum undanfarinn áratug, en framundan væri nýtt kjörtímabil þar sem leggja yrði höfuðáherslu á endurreisn eftir kórónuveirufaraldurinn. Hann kvaðst hafa næga orku fyrir önnur tíu ár. Í morgun, þegar búið var að telja 88 prósent atkvæða, stefndi í að VVD fengi 35 fulltrúa af 150 í neðri deild hollenska þingsins. Flokkurinn D-66, sem er einn af núverandi stjórnarflokkum, er í öðru sæti og fær allt að 24 þingsæti. Rutte sagði í morgun að beinast lægi við að hefja viðræður við Sigrid Kaag, leiðtoga D-66. Búist er við að Rutte ræði auk þess við Kristilega demókrata sem einnig eru með honum í stjórn. Frelsisflokkur Geert Wilders, sem var næst stærstur, fékk talsvert minna en í síðustu kosningum, en fær þó allt að sautján þingsæti.
Mark Rutte, forsætisráðherra Hollands, hefur lýst yfir sigri í kosningunum sem fram fóru í landinu í vikunni og hyggst strax í dag hefja viðræður um stjórnarmyndun. 